KOMISIJOS REGLAMENTAS (EB) Nr. 736/2006
2006 m. gegužės 16 d.
dėl Europos aviacijos saugos agentūros darbo metodų vykdant standartizacijos patikrinimus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 16 straipsnį,
pasitarusi su Reglamento (EB) Nr. 1592/2002 54 straipsnio 1 dalyje nurodytu komitetu,
kadangi:
(1)
Reglamento (EB) Nr. 1592/2002 12 straipsnio 2 dalies d punkte reikalaujama, kad Europos aviacijos saugos agentūra (toliau - agentūra) vadovautų patikrinimams ir tyrimams, būtiniems jos uždaviniams įvykdyti.
(2)
Reglamento (EB) Nr. 1592/2002 16 straipsnio 1 dalyje ir 45 straipsnio 1 dalyje numatoma, kad agentūra padeda Komisijai kontroliuoti jo nuostatų ir jo įgyvendinimo taisyklių taikymą vykdydama valstybių narių kompetentingų valdžios institucijų standartizacijos patikrinimus.
(3)
Reglamento (EB) Nr. 1592/2002 45 straipsnio 4 dalyje nustatoma, kad kai valstybės narės kompetentingos institucijos patikrinimas yra įmonės arba įmonių asociacijos patikrinimo priežastis, agentūra turėtų laikytis reglamento 46 straipsnio nuostatų.
(4)
Agentūra turėtų pranešti Komisijai apie taikant Reglamento (EB) Nr. 1592/2002 45 straipsnį atliktus patikrinimus.
(5)
Reglamento (EB) Nr. 1592/2002 16 straipsnio 4 dalyje reikalaujama, kad Komisija nustatytų agentūros darbo metodus, taikomus vykdant standartizacijos patikrinimus.
(6)
Šiais darbo metodais reikėtų atsižvelgti į valstybių narių įstatymų nuostatas, susijusias su leidimų ir įgaliojimų suteikimu jų darbuotojams, dalyvaujantiems agentūros atliekamuose patikrinimuose.
(7)
2003 m. rugsėjo 24 d. Komisijos reglamente (EB) Nr. 1702/2003, nustatančiame orlaivio tinkamumo skraidyti ir orlaivio bei susijusių jo gaminių, dalių ir prietaisų tinkamumo naudoti aplinkos atžvilgiu pažymėjimų išdavimą bei projektavimo ir gamybinių organizacijų sertifikavimą įgyvendinančias taisykles (2), numatoma tvarka, kurios vykdydamos šias taisykles turi laikytis nacionalinės aviacijos institucijos.
(8)
2003 m. lapkričio 20 d. Komisijos reglamente (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo numatoma tvarka, kurios turi laikytis nacionalinės aviacijos institucijos (3), vykdydamos šias taisykles.
(9)
Šiame reglamente numatyti darbo metodai nepažeidžia Komisijai Sutartimi suteiktų vykdomųjų įgaliojimų,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nustatomi darbo metodai valstybių narių nacionalinių aviacijos institucijų standartizacijos patikrinimams vykdyti srityse, kurioms taikoma Reglamento (EB) Nr. 1592/2002 1 straipsnio 1 dalis.
2 straipsnis
Sąvokų apibrėžimai
Šiame reglamente taikomi tokie sąvokų apibrėžimai:
a)
„patikrinimas“ - Reglamento (EB) Nr. 1592/2002 16 straipsnio 1 dalyje ir 45 straipsnyje nurodytas standartizacijos patikrinimas, kurį atlieka agentūra siekdama stebėti, kaip nacionalinės aviacijos institucijos taiko šį reglamentą bei jo įgyvendinimo taisykles;
b)
„nacionalinės aviacijos institucijos“ - valstybių narių kompetentingos valdžios institucijos, nurodytos Reglamento (EB) Nr. 1592/2002 45 straipsnyje;
c)
„agentūros įgaliotieji darbuotojai“ - asmenys, teisiškai įgalioti agentūros atlikti valstybių narių kompetentingų institucijų bei įmonių arba įmonių asociacijos patikrinimus, siekiant patikrinti, kaip šios institucijos taiko Reglamentą (EB) Nr. 1592/2002;
d)
„valstybių narių įgaliotieji darbuotojai“ - asmenys, valstybių narių kompetentingų institucijų teisiškai įgalioti padėti agentūrai atlikti patikrinimus.
3 straipsnis
Patikrinimų atlikimo principai
1. Siekdama įvertinti atitiktį Reglamento (EB) Nr. 1592/2002 reikalavimams ir jo įgyvendinimo taisyklėms agentūra vykdo nacionalinių aviacijos institucijų patikrinimus, kurių metu ji visų pirma patikrina, kaip tos institucijos laikosi Reglamento (EB) Nr. 1702/2003 Priedo 21 dalies ir Reglamento (EB) Nr. 2042/2003 I priedo M dalies, II priedo 145 dalies, III priedo 66 dalies ir IV priedo 147 dalies ir pateikia apie tai ataskaitą.
2. 1 dalies tikslams standartizacijos patikrinimai gali būti įmonių arba įmonių asociacijų patikrinimai prižiūrint tikrinamai nacionalinei aviacijos institucijai.
3. Standartizacijos patikrinimai vykdomi skaidriai, veiksmingai, suderintai ir nuosekliai.
4. Standartizacijos patikrinimus reguliariai ir, kai tinkama, ad hoc pagrindu vykdo agentūra.
5. Šis reglamentas nepažeidžia Reglamento (EB) Nr. 1592/2002 11 ir 47 straipsni ir Komisijos sprendimo 2001/844/EB, EAPB, Euratomas (4).
4 straipsnis
Informacijos mainai
1. Agentūrai paprašius, nacionalinės aviacijos institucijos jai pateikia visą patikrinimams atlikti būtiną informaciją.
2. Pateikdama tokį informacijos prašymą valstybės narės nacionalinei aviacijos institucijai ir (arba) įmonei arba įmonių asociacijai, agentūra nurodo prašymo teisinį pagrindą ir tikslą, konkrečiai įvardija, kokios informacijos jai reikia, ir nustato terminą, per kurį informacija turi būti pateikta.
5 straipsnis
Mokymai ir kvalifikacijos kriterijai patikrinimo grupėms ir grupių vadovams
1. Agentūra sukuria mokymo programas, kad jos darbuotojai, kaip būsimi agentūros įgaliotieji darbuotojai, ir valstybių narių įgaliotieji darbuotojai įgytų tinkamą kvalifikaciją dalyvauti nacionalinių aviacijos institucijų ir, jei reikia, įmonių arba įmonių asociacijų patikrinimuose.
2. Agentūra nustato kvalifikacinius reikalavimus patikrinimo grupėse dalyvaujantiems savo darbuotojams ir valstybių narių darbuotojams. Tokius kvalifikacinius reikalavimus kriterijus sudaro žinios apie audito metodus ir įgyta jų patirtis bei teorinės žinios ir praktinė patirtis susijusiose techninėse srityse, kurioms taikomas Reglamentas (EB) Nr. 1592/2002 ir jo įgyvendinimo taisyklės.
3. Grupių vadovai turi pakankamą darbo patirtį Reglamento (EB) Nr. 1592/2002 ir jo įgyvendinimo taisyklių reglamentuojamose srityse ir yra mažiausiai 5 metus dirbę inspektoriais ir (arba) auditoriais standartizacijos srityje. Tiek grupių vadovai, tiek grupių nariai supažindinami su taikytinais standartizacijos reikalavimais ir tvarka. Grupių nariai turi mažiausiai 5 metus praktinės patirties atitinkamoje patikrinimo srityje ir yra gerai susipažinę su kokybės sistemų tyrimo sąvoka.
6 straipsnis
Patikrinimo grupių sukūrimas
1. Patikrinimus atlieka agentūros sudarytos grupės. Kiekvieną grupę sudaro vadovas ir mažiausiai du nariai. Ad hoc patikrinimų atveju agentūra gali pakoreguoti patikrinimo grupių dydį. Grupių vadovai yra agentūros įgalioti darbuotojai. Grupės nariai gali būti agentūros ir (arba) valstybių narių įgalioti darbuotojai.
2. Valstybių narių nacionalinės valdžios institucijos gali siųsti valstybių narių darbuotojus, tinkamai parengtus agentūros ir atitinkančius 5 straipsnyje nustatytus kvalifikacinius reikalavimus bei dalyvavusius nacionalinių aviacijos institucijų ir (arba) jų prižiūrimų įmonių arba įmonių asociacijų patikrinimuose, dalyvauti kaip įgaliotuosius valstybių narių darbuotojus agentūros vadovaujamose patikrinimo grupėse. Įgaliotieji valstybių narių darbuotojai nedalyvauja savo valstybės narės kompetentingos institucijos patikrinimuose.
3. Agentūra užtikrina, kad kuriant grupes nebus interesų konfliktų tiek su tikrinamomis nacionalinėmis institucijomis, tiek su tikrinamomis įmonėmis arba įmonių asociacijomis. Valstybių narių įgaliotų darbuotojų atveju pareigūną siunčianti nacionalinė aviacijos institucija deklaruoja, jog nėra interesų konflikto.
4. Valstybės narės skiria nacionalinį koordinatorių padėti agentūrai visuose proceso etapuose ir užtikrina, kad patikrinimo grupė (-ės) būtų lydimos viso patikrinimo metu.
5. Tinkamu laiku prieš pradėdama patikrinimą agentūra paprašo nacionalinių aviacijos institucijų informacijos, ar valstybių narių įgaliotieji darbuotojai galės jį vykdyti. Planuodama patikrinimus agentūra siekia, kad būtų išlaikyta iš skirtingų valstybių narių dalyvaujančių įgaliotųjų darbuotojų pusiausvyra.
6. Nacionalinių koordinatorių, kaip numatyta 9 straipsnio 1 dalies a punkte, ir valstybių narių įgaliotųjų darbuotojų dalyvavimo agentūros atliekamuose patikrinimuose ir tyrimuose išlaidas pagal Bendrijos taisykles ir nepažeisdama Bendrijos metinės biudžetinės procedūros atlygina agentūra.
7 straipsnis
Patikrinimų vykdymas ir patikrinimo ataskaitų rengimas
Nacionalinės aviacijos institucijos ir prireikus įmonės arba įmonių asociacijos standartizacijos patikrinimą sudaro tokie etapai:
a)
mažiausiai 10 savaičių prieš patikrinimą trunkantis parengiamasis etapas;
b)
apsilankymo etapas;
c)
daugiausiai 12 savaičių po patikrinimo trunkantis ataskaitos rengimo etapas ir
d)
daugiausiai 16 savaičių po ataskaitos rengimo etapo trunkantis priežiūros etapas;
e)
užbaigimo etapas, vykstantis pasibaigus priežiūros etapui.
8 straipsnis
Parengiamasis etapas
Parengiamojo etapo metu agentūra:
a)
ne vėliau kaip prieš 10 savaičių iki patikrinimo praneša apie patikrinimą nacionalinei aviacijos institucijai, paskui surenka informaciją, reikalingą patikrinimui parengti, nustato patikrinimo apsilankymo programą ir nusprendžia dėl patikrinimo grupės sudėties, taip pat dėl bet kokių galimų jos pokyčių ir
b)
ne vėliau kaip prieš 6 savaites iki patikrinimo apsilankymo drauge su pranešimu apie patikrinimą perduoda nacionalinei aviacijos institucijai patikrinimo klausimyną, kurį užpildo tikrinama nacionalinė aviacijos institucija ir, kai reikia, tos nacionalinės aviacijos institucijos patikrinimo metu tikrinama įmonė arba įmonių asociacija.
9 straipsnis
Apsilankymo etapas
1. Apsilankymo etapo metu agentūra:
a)
rengia įžanginį ir baigiamąjį patikrinimo grupės ir tikrinamos nacionalinės aviacijos institucijos nacionalinio koordinatoriaus susitikimus tos nacionalinės aviacijos institucijos arba savo patalpose; tokių susitikimų paskirtis pirmiausia susijusi su patikrinimo organizaciniais aspektais ir bendru vykdymu;
b)
vykdo apsilankymus vietoje, įskaitant atidarymo ir baigiamąjį posėdžius, nacionalinės aviacijos institucijos pagrindinėje buveinėje ir prireikus regioniniuose biuruose; nacionalinių aviacijos institucijų patikrinimai taip pat gali apimti jų prižiūrimų įmonių arba įmonių asociacijų patikrinimus;
c)
rengia pokalbius su tikrinamos nacionalinės aviacijos institucijos darbuotojais ir tikrina dokumentus, duomenis, procedūras bei bet kokią kitą tinkamą medžiagą, naudodama pagal šio reglamento 18 straipsnį įsteigtinus mechanizmus, užtikrinančius patikrinimo skaidrumą ir nuoseklumą;
d)
patikrintai nacionalinei aviacijos institucijai baigiamojo posėdžio metu pateikia preliminarią patikrinimo ataskaitą; šioje ataskaitoje turėtų būti pastabos, per patikrinimą pateiktos tikrinamos nacionalinės aviacijos institucijos, jeigu tokių yra, ir prašymas nacionalinei aviacijos institucijai imtis skubių veiksmingų korekcinių veiksmų pašalinti tiesioginį pavojų saugumui, kai toks pavojus nustatomas patikrinimo metu;
e)
a punkte nurodyto baigiamojo susitikimo metu reikalauja tikrinamos nacionalinės aviacijos institucijos korekcinių veiksmų įrodymų.
2. Be to, vykdydama savo užduotis 1 dalyje minimo etapo metu ir siekdama surinkti su patikrinimo objektu susijusią informaciją, šiame etape agentūra gali surengti pokalbį su bet kuriuo fiziniu arba juridiniu asmeniu. Kai toks pokalbis vyksta įmonės patalpose, agentūra apie tai prieš dvi savaites informuoja valstybės narės, kurios teritorijoje vyksta pokalbis, nacionalinę aviacijos instituciją bei nacionalinę aviacijos instituciją, kuri prižiūri atitinkamą įmonę. Valstybės narės nacionalinei aviacijos institucijai paprašius, jos darbuotojai gali padėti agentūros įgaliotiesiems darbuotojams vykdyti pokalbį.
10 straipsnis
Ataskaitos rengimo etapas
Ataskaitos rengimo etapo metu agentūra parengia galutinę patikrinimo ataskaitą, kurioje nurodomi duomenys apie patikrinimo vykdymą ir visų pirma pateikiamos patikrinimo metu padarytos išvados, kaip apibrėžta 13 straipsnyje. Šioje ataskaitoje taip pat pateikiamos tikrinamos nacionalinės aviacijos institucijos pastabos, jeigu tokių yra. Galutinė patikrinimo ataskaita adresuojama tikrinamai nacionalinei aviacijos institucijai, Komisijai ir atitinkamai valstybei narei. Komisija vėliau gali perduoti šią ataskaitą visoms nacionalinėms aviacijos institucijoms.
Jeigu preliminariose patikrinimo ataskaitose prašoma straipsnio 9 dalies 1 punkto d papunktyje numatytų neatidėliotinų korekcinių veiksmų, o atitinkama nacionalinė aviacijos institucija į tokius prašymus nereaguoja patenkinamai, galutinėje patikrinimo ataskaitoje pateikiami tokį neatsižvelgimą įrodantys faktai.
11 straipsnis
Priežiūros etapas
Priežiūros etapo metu agentūra:
a)
per 16 savaičių nuo tokio etapo pradžios su nacionaline aviacijos institucija susitaria dėl veiksmų plano, apibrėžiančio bet kokius korekcinius veiksmus ir tinkamą laikotarpį, per kurį turi būti imtasi tokių veiksmų siekiant pašalinti bet kokius pagal 7 straipsnį nustatytus trūkumus;
b)
pradeda stebėti sutartų korekcinių veiksmų eigą; patikrinta nacionalinė aviacijos institucija informuoja agentūrą, kai įgyvendinami korekciniai veiksmai.
12 straipsnis
Baigiamasis etapas
Baigiamojo etapo metu agentūra:
a)
tikrina ir patvirtina, ar veiksmų planas įgyvendinamas nuosekliai ir patenkinamai; tuo tikslu patikrinta nacionalinė aviacijos institucija informuoja agentūrą, kai įgyvendinami korekciniai veiksmai;
b)
jeigu agentūrą tenkina veiksmai, kurių ėmėsi patikrinta nacionalinė aviacijos institucija, ji parengia pareiškimą su baigiamosiomis išvadomis. Toks pareiškiamas skiriamas tikrinamai aviacijos institucijai, atitinkamai valstybei narei ir Komisijai. Komisija vėliau gali perduoti šią ataskaitą visoms nacionalinėms aviacijos institucijoms.
13 straipsnis
Patikrinimo išvados
Vertinant atitiktį Reglamento (EB) Nr. 1592/2002 reikalavimams ir jo įgyvendinimo taisyklėms, atitinkamos galutinės ataskaitos išvados klasifikuojamos taip:
a)
visiškai atitinka;
b)
atitinka, tačiau siekiant didesnio veiksmingumo rekomenduojama gerinti šias sritis [nuoroda į pažeidžiamas taisykles];
c)
neatitinka, kai yra neatitikimą taikytiniems reikalavimams patvirtinantys objektyvūs nedidelių trūkumų įrodymai tose srityse [nuoroda į pažeidžiamas taisykles], kuriose gali kilti standartizacijos problemų;
d)
neatitinka, kai yra neatitikimą taikytiniems reikalavimams patvirtinantys objektyvūs didelių trūkumų įrodymai tose srityse [nuoroda į pažeidžiamas taisykles], kuriose be standartizacijos problemų gali kilti saugos problemos, jeigu pirmosios nebus skubiai išspręstos;
e)
netaikoma;
f)
nepatvirtinta, kai tikrinama nacionalinė aviacijos institucija įsipareigoja netrukus po apsilankymo pateikti esminius įrodymus, patvirtinančius atitiktį išvadų atžvilgiu, kitaip klasifikuojamų kaip c arba d punkte, kai tokių esminių įrodymų negalima tiesiogiai gauti vizito metu.
14 straipsnis
Teisė gauti patikrinimo ataskaitose pateiktą informaciją
Jei patikrinimo ataskaitoje pateikta informacija yra susijusi su įmone, pavaldžia trečiosios šalies reguliavimo institucijai, ir patenka į pagal Reglamento (EB) Nr. 1592/2002 9 straipsnį sudaryto Bendrijos susitarimo taikymo sritį, vadovaujantis atitinkamomis susitarimo nuostatomis, trečiajai šaliai, kaip tokio susitarimo šaliai, sudaroma galimybė susipažinti su tokia informacija.
15 straipsnis
Veiksmai, kurių imamasi po patikrinimo ataskaitos
1. Agentūra bet kuriuo metu arba paprašius Komisijai gali atlikti nacionalinių aviacijos institucijų ir, kai būtina, įmonių arba įmonių asociacijų patikrinimus siekiant įvertinti, ar patenkinamai įgyvendinami korekciniai veiksmai. Apie tokius patikrinimus būtina pranešti atitinkamai nacionalinei aviacijos institucijai prieš 2 savaites, tačiau jiems netaikomi 8-12 straipsniuose numatyti terminai ir tvarka, išskyrus būtinybę pateikti galutinę patikrinimo ataskaitą.
2. Kai ataskaitos rengimo etape galutinėse patikrinimo ataskaitose pagal 13 straipsnio c, d arba f punktus pateikiamos išvados dėl neatitikimo, agentūra pateikia prašymą dėl paaiškinimų ir (arba) prašymą imtis korekcinių veiksmų tikrinamos valstybės narės nacionalinei aviacijos institucijai, nustatydama terminą, kuris neviršija 2 savaičių, išvadoms, padarytoms pagal 13 straipsnio d ir f punktus, ir 10 savaičių išvadoms, padarytoms pagal 13 straipsnio c punktą.
3. Jei patikrintos valstybės narės nacionalinės aviacijos institucijos pateikti paaiškinimai agentūros netenkina arba jei ta institucija laiku nepasiūlo patenkinamų korekcinių veiksmų arba jų tinkamai neįgyvendina, agentūra atitinkamai nacionalinei aviacijos institucijai ir Komisijai ir atitinkamai valstybei narei nusiunčia papildomą ataskaitą. Komisija vėliau gali perduoti šią ataskaitą visoms nacionalinėms aviacijos institucijoms.
4. Pateikusi 3 dalyje numatytą ataskaitą ir nepažeisdama Sutarties 226 straipsnio, Komisija gali, jei padaromos išvados pagal šio reglamento 13 straipsnio c ir d punktus, imtis bet kokių išvardytų veiksmų:
a)
pateikti komentarus atitinkamai valstybei narei arba pareikalauti papildomų paaiškinimų visoms ar daliai išvadų patikslinti;
b)
paprašyti agentūros atlikti visus būtinus nacionalinės aviacijos institucijos patikrinimus dėl korekcinių veiksmų įgyvendinimo.
16 straipsnis
Ad hoc patikrinimai
Paprašius Komisijai, kada tai atrodo būtina saugos sumetimais Agentūra vykdo nacionalinių aviacijos institucijų ad hoc patikrinimus. Apie tokius patikrinimus būtina pranešti atitinkamai nacionalinei aviacijos institucijai prieš 2 savaites, tačiau jiems netaikomi 7-12 straipsniuose numatyti terminai ir tvarka, išskyrus būtinybę pateikti galutinę patikrinimo ataskaitą.
17 straipsnis
Standartizacijos patikrinimo programa ir metinė ataskaita
Agentūra apibrėžia metinę patikrinimų programą kiekvienai Reglamento (EB) Nr. 1592/2002 įgyvendinimo taisyklių reguliuojamai sričiai. Tokia metinė programa pateikiama Komisijai ir kitiems agentūros valdybos nariams kaip agentūros darbo programos dalis pagal Reglamento (EB) Nr. 1592/2002 24 straipsnio 2 dalies c punkto nuostatas.
Iki kiekvienų metų kovo 31 d. agentūra pateikia Komisijai metinę ataskaitą, kurioje pateikiama per ankstesnius metus atliktų standartizacijos patikrinimų analizė.
18 straipsnis
Darbo tvarka
Agentūra nustato tinkamą darbo tvarką šio reglamento 5-16 straipsnius suteiktoms užduotims įgyvendinti ne vėliau kaip per du mėnesius po reglamento įsigaliojimo.
19 straipsnis
Įsigaliojimas
Šis reglamentas įsigalioja pirmo mėnesio nuo jo paskelbimo Europos Sąjungos oficialiajame leidinyje pirmą dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 16 d.